**Nikolass «Nikijs» Patriks Heidens** (angļu: *Nicholas "Nicky" Patrick Hayden*; 1981. gada 30. jūlijs — 2017. gada 22. maijs) bija profesionāls amerikāņu šosejas motobraucējs. Viņš no 2003. līdz 2016. gadam piedalījās *MotoGP* pasaules čempionātā, 2006. gadā izcīnīja čempiona titulu, pārstāvot *Repsol Honda* komandu. Karjeras sākumā un beigās piedalījās dažādās *Superbike* sacensībās, 2002. gadā kļuva par AMA *Superbike* čempionu, vēlāk uzvarēja vienā *Superbike* pasaules čempionāta posmā.

Viņa brāļi Tommijs un Rodžers Lī arī ir profesionāli šosejas motobraucēji.

Karjera
-------

Savas profesionālās karjeras sākumā Heidens piedalījās sporta motociklu sacensībās. 1999. gadā viņš uzvarēja Amerikas Motociklistu asociācijas (AMA) *Supersport* čempionātā braucot ar *Honda* motociklu. 2001. gadā viņš aizvadīja savu pirmo pilno sezonu AMA *Superbike* čempionātā un nonāca 40 punktu attālumā līdz čempiona titulam, paliekot trešajā vietā kopvērtējumā. 2002. gadā Heidens kļuva par visu laiku jaunāko AMA *Superbike* čempionu. Tāpat viņš togad piedalījās vienā *Superbike* pasaules čempionāta posmā.

2003. gadā Heidens uzsāka dalību prestižajā *MotoGP* čempionātā, pārstāvot vienu no spēcīgākajām čempionāta komandām — *Repsol Honda*. Viņa komandas biedrs pirmajā sezonā bija tobrīdējais pasaules čempions Valentino Rosi. Savā pirmajā sezonā viņš ierindojās piektajā vietā kopvērtējumā un ieguva gada debitanta balvu. 2005. gadā Heidenam izdevās izcīnīt pirmo uzvaru savā karjerā — viņš to izdarīja ASV *Grand Prix* izcīņā *Laguna Seca* trasē.

2006. gadā Heidens cīnījās par čempiona titulu ar savu kādreizējo komandas biedru Rosi. Viņš izvirzījās čempionāta vadībā pēc sezonas trešā posma un palika pirmajā vietā kopvērtējumā lielāko daļu sezonas. Heidens izcīnīja titulu sezonas pēdējā sacīkstē *Circuit Ricardo Tormo* Valensijā pēc tam, kad Rosi piedzīvoja avāriju. 2007. gadā viņam neizdevās aizstāvēt savu titulu un sezonas kopvērtējumā viņš ierindojās 8. vietā. Pēc vēl vienas neveiksmīgas sezonas 2008. gadā Heidena attiecības ar *Repsol Honda* komandu tika sabojātas un viņš paziņoja par savu pievienošanos *Ducati* komandai.

Heidens savā pirmajā sezonā *Ducati* nespēja cīnīties par uzvarām, kamēr viņa komandas biedrs Keisijs Stouners līdz sezonas vidum cīnījās par titulu. Turpmākajās sezonās Heidenam neizdevās atgriezties kādreizējās virsotnēs kā savu, tā komandas neveiksmju dēļ. 2013. gada beigās viņš paziņoja, ka pievienosies privātai komandai — *Aspar Racing Team* — kura izmanto *Honda* motociklus. Šajā komandā Heidens aizvadīja divas sezonas, līdz paziņoja par savu aiziešanu no *MotoGP*.

2016. gadā Heidens uzsāka dalību *Superbike* pasaules čempionātā un pievienojās *Ten Kate Racing*. Viņš izcīnīja vienu uzvaru Malaizijas posmā un čempionāta kopvērtējumā ierindojās piektajā vietā. Viņš piedalījās divos *MotoGP* posmos kā aizvietotājs: Aragonas *Grand Prix* aizvietojot *Estrella Galicia 0,0 Marc VDS* braucēju Džeku Milleru un Austrālijas *Grand Prix* aizvietojot savu kādreizējo *Repsol Honda* komandas biedru Dani Pedrosu. 2017. gadā viņš turpināja pārstāvēt *Red Bull Honda World Superbike Team* (agrāko *Ten Kate Racing*).

2017. gada 17. maijā Heidens netālu no Rimini brauca ar divriteni, kur viņu notrieca automašīna. Trieciena rezultātā divritena rāmis tika salauzts uz pusēm, automašīnas vējstikls tika sabojāts un jumts — ielocīts. Heidens tika nogādāts Rimini slimnīcā ar smagām galvas un krūškurvja traumām, kā arī lauztu augšstilba kaulu, lauztu iegurni un vairākiem plīsušiem skriemeļiem. Viņš vēlāk tika pārvietots uz Mauricio Bufalini slimnīcu Čezēnā, kur viņam tika konstatēta smaga galvas smadzeņu trauma. Heidens 22. maijā nomira no gūtajām traumām.

*MotoGP* karjeras statistika pēc sezonas
----------------------------------------

| Sezona | Motocikls | Komanda | Sacīkstes | Uzvaras | Pjedestāli | Lab. rez. | *Pole position* | Ātrākie apļi | Punkti | Vieta |
| --- | --- | --- | --- | --- | --- | --- | --- | --- | --- | --- |
| 2003 | *Honda RC211V* | *Repsol Honda* | 16 | 0 | 2 | **3.** | 0 | 0 | 130 | 5. |
| 2004 | *Honda RC211V* | *Repsol Honda Team* | 15 | 0 | 2 | **3.** | 0 | 0 | 117 | 8. |
| 2005 | *Honda RC211V* | *Repsol Honda Team* | 17 | 1 | 6 | **1.** | 3 | 2 | 206 | **3.** |
| 2006 | *Honda RC211V* | *Repsol Honda Team* | 17 | 2 | 10 | **1.** | 1 | 2 | 252 | **1.** |
| 2007 | *Honda RC212V* | *Repsol Honda Team* | 18 | 0 | 3 | **3.** | 1 | 1 | 127 | 8. |
| 2008 | *Honda RC212V* | *Repsol Honda Team* | 16 | 0 | 2 | **2.** | 0 | 1 | 155 | 6. |
| 2009 | *Ducati GP9* | *Ducati Marlboro Team* | 17 | 0 | 1 | **3.** | 0 | 0 | 104 | 13. |
| 2010 | *Ducati GP10* | *Ducati Marlboro Team* | 18 | 0 | 1 | **3.** | 0 | 0 | 163 | 7. |
| 2011 | *Ducati GP11* | *Ducati Team* | 17 | 0 | 1 | **3.** | 0 | 1 | 132 | 8. |
| 2012 | *Ducati GP12* | *Ducati Team* | 16 | 0 | 0 | 4. | 0 | 0 | 122 | 9. |
| 2013 | *Ducati GP13* | *Ducati Team* | 18 | 0 | 0 | 5. | 0 | 0 | 126 | 9. |
| 2014 | *Honda RCV1000R* | *Drive M7 Aspar* | 13 | 0 | 0 | 8. | 0 | 0 | 47 | 16. |
| 2015 | *Honda RC213V-RS* | *Aspar MotoGP Team* | 18 | 0 | 0 | 11. | 0 | 0 | 16 | 20. |
| 2016 | *Honda RC213V* | *Estrella Galicia 0,0 Marc VDS**Repsol Honda Team* | 2 | 0 | 0 | 15. | 0 | 0 | 1 | 26. |
| Kopā |  |  | **218** | **3** | **28** |  | **5** | **7** | **1698** |  |

Atsauces
--------

1. ↑  «American Superbike rider Nicky Hayden hit by car while cycling (angliski)». USA Today. 2017. gada 17. maijā. Skatīts: 2017. gada 21. maijā.
2. ↑  «Hayden succumbs to injuries after cycling accident (angliski)». Motorsport. 2017. gada 22. maijā. Skatīts: 2017. gada 22. maijā.

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Nikijs Heidens***.
* *Munzüger Sport* profils (vāciski)
* *MotoGP* profils (angliski)
* *WorldSBK.com* profils (angliski)
* Oficiālā mājaslapa (angliski)

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 73644631
* LCCN: no2007124921
* GND: 1160528217

 |

 |